ვაველ რამკალავანი

ვაველ რამკალავანი (დ. 15 მარტი, 1961  წ.) — სეიშელელი პოლიტიკოსი და ანგლიკანელი მღვდელი, რომელიც 2020 წლიდან 2025 წლამდე სეიშელების მეხუთე პრეზიდენტის მოვალეობას ასრულებდა. იგი ოპოზიციის დეპუტატი იყო 1993–2011 წლებში და შემდეგ კვლავ — 2016–2020 წლებში. ამავე პერიოდში ორჯერ ეკავა ოპოზიციის ლიდერის თანამდებობაც — 1998–2011 და 2016–2020 წლებში.

2020 წლის, 25 ოქტომბერს, რამკალავანმა მოიგო საპრეზიდენტო არჩევნები; ეს იყო ქვეყნის პირველი შემთხვევა, როდესაც დამოუკიდებლობის შემდეგ პრეზიდენტის არჩევნებში გამარჯვება ოპოზიციის კანდიდატმა მოიპოვა, რაც ძალაუფლების მშვიდობიანი გადაცემის პირველ წარმატებულ მაგალითად შეფასდა. 2025 წლის 11 ოქტომბერს ის მეორე ვადით არჩევის მცდელობაში დამარცხდა და პრეზიდენტად აირჩიეს პატრიკ ერმინიე, რომელიც „United Seychelles Party“-ს წევრია.

ადრეული ცხოვრება
ვაველ რამკალავანი 1961 წელს დაიბადა მაჰეზე — სეიშელების მთავარ კუნძულზე. იგი მოკრძალებულ ოჯახში გაიზარდა და სამ შვილს შორის უმცროსი იყო. მისი დიდი ბაბუა წარმოშობით ბიჰარიდან (ინდოეთი) ყოფილა. მამა თუნუქის ხელოსანი იყო, დედა კი — მასწავლებელი. დაწყებითი და საშუალო განათლება მან სეიშელების კოლეჯში მიიღო, რომელიც ქვეყნის ერთ-ერთ პრესტიჟულ ვაჟთა სკოლად მოიაზრებოდა.

1985 წელს, თეოლოგიური სწავლების დასრულების შემდეგ (St Paul's Theological College, მავრიკი), იგი მღვდლად აკურთხეს, ხოლო მოგვიანებით თეოლოგიის მიმართულებით სწავლა ბირმინგემში გააგრძელა. სეიშელებში დაბრუნების შემდეგ, რამდენიმე ეკლესიაში მსახურობდა და საბოლოოდ „The Holy Saviour“-ის თემის წინამძღვრად (priest-in-charge) დანიშნეს.

1984 წელს, როდესაც იგი ანგლიკანელი დიაკვნის კურთხევისთვის ემზადებოდა, გაიცნო მომავალი მეუღლე — ლინდა რამკალავანი. იმ პერიოდში იგი Bel Ombre-ში მდებარე St Luke's Church-ის გუნდის წევრი იყო. წყვილი 1985 წლის ივნისში დაქორწინდა და სამი ვაჟი შეეძინა: სამუელი, კალები და ამოსი.

პოლიტიკაში შესვლა

1990 წელს რამკალავანი ფართო საზოგადოებისთვის ცნობილი გახდა მას შემდეგ, რაც ქადაგება წარმოთქვა, რომელიც ქვეყნის ეროვნულ რადიოეთერში გადაიცემოდა და სადაც მან საჯაროდ დაუსვა კითხვა ერთპარტიული ხელისუფლების მმართველებს, ხოლო ქვეყნისთვის მეტი თავისუფლების, ადამიანის უფლებების პატივისცემისა და სამართლის უზენაესობის დაცვაზე გააკეთა აქცენტი. მიუხედავად იმისა, რომ ეთერი შეწყდა, რამკალავანმა გაავრცელა იმ ქადაგებების ასლები, რომლებშიც ხელისუფლებას აკრიტიკებდა. ამ პერიოდში სოციალური თემების საჯაროდ გაჟღერება პრაქტიკულად მხოლოდ ორ ინსტიტუციას შეეძლო — კათოლიკურ და ანგლიკანურ ეკლესიებს; უმეტესად ეს კვირის ღვთისმსახურების დროს წარმოთქმული ქადაგებების გზით ხდებოდა.

1991 წელს, მიუხედავად იმისა, რომ ის ჯერ კიდევ მღვდლად მსახურობდა, რამკალავანმა თანამოაზრე დისიდენტებთან — როჯერ მანსენიესა და ჟან-ფრანსუა ფერარისთან — ერთად ჩამოაყალიბა მიწისქვეშა „Parti Seselwa“. რამკალავანი ამ პოლიტიკური გაერთიანების პირველი ლიდერი გახდა.

ოპოზიციის ლიდერი
როდესაც ხელისუფლებამ, როგორც შიდა, ასევე საერთაშორისო ზეწოლის პირობებში, 1992 წელს ქვეყანა მრავალპარტიულ დემოკრატიას დაუბრუნა, „Parti Seselwa“ იყო პირველი პოლიტიკური ძალა, რომელმაც ოფიციალური რეგისტრაცია გაიარა და ხელისუფლების ოპოზიციურ ბანაკს შეუერთდა. პარტიამ მონაწილეობა მიიღო 1992 წლის საკონსტიტუციო კომისიის არჩევნებში; თუმცა, ქვეყნის მასშტაბით მხოლოდ 4% მიიღო და კომისიაში წარმომადგენლობის მოპოვება ვერ შეძლო.

სეიშელების ახალი კონსტიტუციის ამოქმედების შემდეგ (1993), კიდევ ორი ოპოზიციური პარტია „Parti Seselwa“-სთან ერთად გაერთიანდა და შექმნეს „The United Opposition (UO)“, რათა მონაწილეობა მიეღოთ 1993 წლის საყოველთაო არჩევნებში. გაერთიანებულმა ძალამ ხმების 9% მოიპოვა, რის შედეგადაც ეროვნული ასამბლეის წევრად ერთი წარმომადგენლის დანიშვნის შესაძლებლობა მიიღო (ეს მანდატი რამკალავანს ერგო).

1998 წელს რამკალავანმა საკუთარი პარტია მეორე მრავალპარტიულ საყოველთაო არჩევნებში ჩართო. პარტიამ ქვეყნის მასშტაბით 27% მიიღო, ხოლო ეროვნული ასამბლეის წარმომადგენლობა სამ წევრამდე გაზარდა და ყოფილი პრეზიდენტის, ჯეიმზ მანჩამის „Seychelles Democratic Party“ მესამე ადგილზე გადაიყვანა. ასამბლეაში პარტიის პირველი პირდაპირ არჩეული წევრი სწორედ რამკალავანი გახდა: მან მოიგო საკუთარი საარჩევნო ოლქი — St Louis — და მას შემდეგ ამ ოლქს უწყვეტად წარმოადგენს. ამასთან, მანჩამის შემდეგ, იგი ოპოზიციის ლიდერიც გახდა; აღნიშნული თანამდებობა ეკავა 1998–2011 და შემდეგ კვლავ 2016–2020 წლებში.

2001 წლის საპრეზიდენტო არჩევნებში რამკალავანმა ხმების 45% მიიღო და დამარცხდა პრეზიდენტ რენესთან, რომელმაც 54% მოიპოვა. მომდევნო წელს, 2002, რამკალავანმა უკვე გადარქმეული პარტია — „Seychelles National Party (SNP)“ — ეროვნული ასამბლეის არჩევნებში გამოიყვანა. ამ კამპანიის შედეგად პარტიამ პარლამენტში საკუთარი წარმომადგენლობა მნიშვნელოვნად გააძლიერა: ერთი პირდაპირ არჩეული წევრიდან შვიდამდე, ხოლო პროპორციული წესით არჩეული წევრების რაოდენობა ორიდან ოთხამდე გაზარდა.

2005 წელს რამკალავანმა დროებით შეაჩერა სამღვდელო მოვალეობები (sabbatical), რათა პოლიტიკური საქმიანობისთვის თავი სრულად მიეძღვნა; თავად მას ეს ეტაპი ქვეყნის პოლიტიკური პროცესებისთვის გადამწყვეტ და მნიშვნელოვნად მიაჩნდა. მიუხედავად ამისა, 2006 და 2011 წლების საპრეზიდენტო არჩევნებში იგი დამარცხდა ჯეიმზ მიშელთან. სხვა მსხვილ ოპოზიციურ ძალებთან ერთად, რამკალავანმა და მისმა პარტიამ ბოიკოტი გამოუცხადეს 2011 წლის საპარლამენტო არჩევნებს.

2015 წლის არჩევნებში რამკალავანი და მიშელი მეორე ტურში გავიდნენ; ეს იყო სეიშელებში საპრეზიდენტო არჩევნების პირველი „რანოფი“ (მეორე ტური). რამკალავანმა წააგო 49,85%-ით — მეტოქესთან სხვაობა მხოლოდ 193 ხმა იყო.

პრეზიდენტობა (2020–2025)
2020 წლის საპრეზიდენტო არჩევნებში რამკალავანმა მოქმედი პრეზიდენტი დენი ფორი დაამარცხა. საარჩევნო კომისიის მონაცემებით, მან მიცემული ხმების 54,9% მოიპოვა. არჩევნებმა ისტორიული მნიშვნელობა შეიძინა, რადგან დამოუკიდებლობის მოპოვების შემდეგ (1976) ეს იყო პირველი შემთხვევა, როდესაც ოპოზიციამ ხელისუფლება მშვიდობიანი გზით გადაიბარა. რამკალავანის სეიშელების პრეზიდენტობის ინაუგურაცია, 2020 წლის, 26 ოქტომბერს ჩატარდა. 

2020 წლის ნოემბერში, კერძოდ 4 ნოემბერს, მას დამატებით დაეკისრა თავდაცვის, იურიდიული საკითხების, საჯარო ადმინისტრირების, ეროვნული დაგეგმვისა და ეროვნული უსაფრთხოების პორტფელები. 

რამკალავანი სეიშელების პრეზიდენტის თანამდებობიდან 26 ოქტომბერს 2025 წელს გადადგა. მის ნაცვლად პრეზიდენტი გახდა პატრიკ ერმინიე.

რესურსები ინტერნეტში
 Seychelles National Party

სქოლიო

კატეგორია:დაბადებული 1961
კატეგორია:ცოცხალი ადამიანები
კატეგორია:პრეზიდენტები
კატეგორია:პრეზიდენტები ქვეყნების მიხედვით
კატეგორია:სეიშელის პრეზიდენტები
კატეგორია:ანგლიკანები
კატეგორია:პოლიტიკოსები